**OSNIVANJE ILI PROŠIRENJE DJELATNOSTI TRGOVAČKOG DRUŠTVA ZA OBAVLJANJE**

**DJELATNOSTI ZDRAVSTVENOG TURIZMA**

**1. UPRAVNI POSTUPAK IZDAVANJE RJEŠENJA IZ ČLANKA 152. STAVKA 1. I ČLANKA 153. ZAKONA O ZDRAVSTVENOJ ZAŠTITI O SUKLADNOSTI IZMJENE OSNIVAČKOG AKTA TRGOVAČKOG DRUŠTVA (UGOVORA ILI IZJAVE) O PROŠIRENJU DJELATNOSTI ZA OBAVLJANJE ZDRAVSTVENOG TURIZMA, SA ZAKONOM O ZDRAVSTVENOJ ZAŠTITI**

Na temelju članka 151. Zakona o zdravstvenoj zaštiti („Narodne novine“, broj 100/18), u vezi članka 39. i 40. toga Zakona, za obavljanje djelatnosti zdravstvenog turizma, potrebno je Ministarstvu zdravstva podnijeti:

A. **zahtjev za izdavanje rješenja o sukladnosti izmjene osnivačkog akta trgovačkog društva (ugovora ili izjave) o proširenju djelatnosti/dopuni predmeta poslovanja za obavljanje djelatnosti zdravstvenog turizma, sa Zakonom o zdravstvenoj zaštiti** (zahtjev iz članka 151. Zakona)

B. **uz zahtjev je potrebno priložiti:**

* **osnivački akt trgovačkog društva koji se mijenja** (presliku akta ovjerenog kod javnog bilježnika)
* **izmjenu Izjave/Ugovora o osnivanju trgovačkog društva** (izvornik ili ovjerena preslika) **kojim se proširuje djelatnost trgovačkog društva za obavljanje zdravstvenog turizma**
* **dokaz o raspolaganju prostorom** ugovor o zakupu ili vlasnički list, (ukoliko se kao dokaz o pravu raspolaganja poslovnim prostorom prilaže izvadak iz zemljišne knjige nadležnog općinskog suda isti priložiti ne stariji od 6 mjeseci) – original ili ovjerena preslika
* **upravna pristojba** **na zahtjev iznosu 20,00 kn i rješenje u iznosu 35,00 kn** plaćena u državnim biljezima ili na broj računa Državnog proračuna:

IBAN HR1210010051863000160, model 64, poziv na broj: 5002-47107-OIB,

(uplata preko pošte, uplatnicom ili elektroničkim putem).

**2. Po izdanom rješenju iz članka 152. stavka 1. i članka 153. Zakona o zdravstvenoj zaštiti, trgovačko društvo upisuje izmjenu akta o osnivanju (proširenje djelatnosti/dopunu predmeta poslovanja) u sudski registar nadležnog Trgovačkog suda.**

**3. UPRAVNI POSTUPAK IZDAVANJE RJEŠENJA IZ ČLANKA 152. STAVKA 4. ZAKONA O ZDRAVSTVENOJ ZAŠTITI O ISPUNJAVANJU PROPISANIH UVJETA ZA OBAVLJANJE ZDRAVSTVENOG TURIZMA**

1. Trgovačko društvo ne može započeti s obavljanjem djelatnosti zdravstvenog turizma dok Ministarstvo zdravstva rješenjem ne utvrdi da su ispunjeni propisani uvjeti za obavljanje te djelatnosti pravilnikom iz članka 39. Zakona o zdravstvenoj zaštiti.
2. **Uvjeti za obavljanje zdravstvenog turizma propisani su Pravilnikom o pojedinim oblicima zdravstvenih usluga koje se pružaju u djelatnosti zdravstvenog turizma te standardima i normativima za njihovo obavljanje („Narodne novine“, broj 79/19).**

Za početak obavljanja djelatnosti zdravstvenog turizma, potrebno je Ministarstvu zdravstva podnijeti:

A) **zahtjev za izdavanje rješenja** **o ispunjavanju propisanih uvjeta za obavljanje zdravstvenog turizma iz** **članka 151. stavka 4. Zakona o zdravstvenoj zaštiti**

B) uz koji je potrebno priložiti:

1. Rješenje nadležnog Trgovačkog suda o izvršenom upisu proširenja djelatnosti/dopuni predmeta poslovanja trgovačkog društva u sudski registar
2. Tlocrt prostora trgovačkog društva u kojem će se obavljati djelatnost zdravstvenog turizma izrađen i ovjeren od ovlaštenog projektanta (uvjeti propisani Pravilnikom o pojedinim oblicima zdravstvenih usluga koje se pružaju u djelatnosti zdravstvenog turizma te standardima i normativima za njihovo obavljanje („Narodne novine“, broj 79/19)
3. **upravna pristojba** **na zahtjev iznosu 20,00 kn i rješenje u iznosu 35,00 kn** plaćena u državnim biljezima ili na broj računa Državnog proračuna:

**IBAN HR1210010051863000160, model 64, poziv na broj: 5002-47107-OIB,**

(uplata preko pošte, uplatnicom ili elektroničkim putem)

1. **za očevid prostora plaća se 2.000,00 kuna za svaku zdravstvenu djelatnost.**

**Napomena:**

**a)** Temeljem zahtjeva za izdavanje rješenja, **stručno povjerenstvo provodi OČEVID prostora i opreme za utvrđivanje propisanih uvjeta za početak obavljanja djelatnosti zdravstvenog turizma.**

**b) Izvještaj o ispitivanju i ocjeni razine buke, izvještaj o ispitivanju niskonaponske električne instalacije i izvještaj o ispitivanju i mjerenju radnog okoliša** u građevini u kojoj se nalaze prostorije u kojima će se obavljati zdravstvena djelatnost **potrebno je pribaviti od ovlaštenih pravnih osoba prije početka rada trgovačkog društva**, sukladno posebnim propisima koji reguliraju rad na siguran način i radni okoliš, **a nakon toga sukladno tim posebnim propisima periodično obnavljati ispitivanja.**